


 Comanda de serveis d’inserció de publicitat institucional en mitjans de comunicació

	Expedient: ACJ-2025-22

	Procediment: Concreció de condicions

	Objecte: Servei d'inserció als mitjans de comunicació de dues campanyes de publicitat institucional informativa sobre els avantatges del Carnet Jove durant dos períodes, l’estiu i la tardor 2025. 

	Termini d’execució: des de la signatura del contracte i fins el 31 de desembre del 2025






S’adjunta a aquesta comanda un brífing de mitjans amb la planificació de les insercions, i un annex amb la valoració econòmica que han de presentar cada agència de mitjans. En concret aquesta comanda fa referència al LOT 2 d’aquest contracte, és a dir, del servei d’insercions als mitjans de comunicació d’una campanya informativa sobre els avantatges, descomptes i serveis del Carnet Jove durant dos períodes, l’esitu i la tardor 2025.

Servei d'inserció als mitjans de comunicació de dues campanyes de publicitat institucional informativa sobre els avantatges del Carnet Jove durant dos períodes, l’estiu i la tardor.
Brífing de mitjans
1. Missatges i objectiu de la inserció als mitjans
El Carnet Jove és un servei de promoció personal, dirigit a les persones joves d’entre 12 i 30 anys, que a través d’avantatges econòmics, facilita l’accés a béns i serveis en diferents àmbits com: cultura, turisme, formació, esport, salut, tecnologia, lleure i d’altres.

D’altra banda, també és fonamental en el funcionament del Carnet Jove, apropar aquest i els seus serveis i propostes als joves de forma periòdica i constant, oferint-los i convertint-los en una eina útil i activa durant tot l’any.

D’aquesta manera, a més d’oferir un bon ventall de serveis i propostes d’interès i amb diversitat, una de les prioritats en la planificació del Carnet Jove és facilitar l’accés a les persones titulars i joves en general, a la informació sobre tot allò que els ofereix el Carnet Jove, d’una manera diversa, contínua i actualitzada a través de diferents mitjans de comunicació, establerts a tal efecte.

En concret, els serveis a contractar consisteixen en insercions a mitjans de comunicació de dues campanyes de publicitat institucional informatives per donar a conèixer al jovent de Catalunya els avantatges del Carnet Jove 2025 i aconseguir captar nous titulars del carnet. 

a) Campanya estiu: aprofitant el període de vacances estiu, donar a conèixer els avantatges que ofereix el Carnet Jove en oci i lleure, viatges, donant-li molt èmfasi a la gratuïtat que tenen a l’assegurança d’assistència en viatges internacionals.


b) Campanya tardor: aprofitant que a partir de l’1 d’octubre les persones que es facin el carnet podran gaudir dels avantatges del Carnet Jove durant tot el 2026. 

Per difondre aquesta informació es preveu la inserció d’anuncis als mitjans ràdio, digital i acció d’influencers per la campanya d’estiu, i als mitjans digitals per la campanya de tardor. 

2. Període de les insercions
Hi ha dos períodes d’inserció, segons campanyes:
Campanya estiu: l’inici seria el 25 de juny i finalitzaria aproximadament el 31 d’agost de 2025.

Campanya tardor: inici l’1 d’octubre, fins a mitjans de desembre del 2025, aproximadament. 

3. Pressupost
El pressupost màxim de licitació d’aquest lot és de 65.000 € IVA exclòs (l’import amb IVA inclòs és de 78.650,00 €), dividit de la següent manera:

a) Campanya estiu: 45.000 € IVA exclòs (54.450 € IVA inclòs)
b) Campanya tardor: 20.000 € (24.200 € IVA inclòs)

4. Detall de les insercions 
El detall concret dels suports i formats d’inserció es detalla als l’excels annexos a aquesta comanda. Especifiquem a continuació:
a) Campanya d’estiu - Suports i formats: 

Es preveu fer insercions als següents suports:
Ràdio:
· Ràdios: falca de 30” 
· Catalunya Ràdio: Que no surti d’aquí i el Búnquer.
· Rac 105: programes de màxima audiència – La tarda de Rac105 i Matina Codina (7am-10am).
· Flaixbac: programes de màxima audiència – El matí i la mare que el va parir i Feedbac.
· Flaix FM: programes de màxima audiència – Flaix matí, el poder del ritme, Calibre 45, Flaix FM urban.
· Els 40 Principals: programes de màxima audiència a Catalunya – Anda Ya (Dll-Dv) i Del 40 a l’1.
· Els 40 Urban: programes de màxima audiència a Catalunya – Morning i Formula.
· RockFM: programes de màxima audiència segmentat per territori (RockFM Barcelona, Girona, Lleida i Tarragona) – Priata y su banda, Marta Vazquez en Rock FM.
Digital:
· La compra programàtica format display IAB, segmentat a tres nivells (IP Catalunya, 16/18-30 anys i interessos oci, lleure, viatges...) 
· Les xarxes socials: Tik-Tok, Twitch i Spotify segmentat a tres nivells (IP Catalunya, 16/18-30 anys i interessos oci, lleure, vitages...) 
· CCMA
· EVA (als continguts afins als joves i adolescents)
· El principal portal de vídeo: Youtube segmentat a tres nivells (IP Catalunya, 16/18-30 anys i interessos oci, lleure i viatges...) 
· Accions especials: campanya influencers catalans.

Formats: vídeo/espot 30”, falca 30”

Cal tenir en compte que en el cas del digital la segmentació és a 3 nivells també: joves de 16-30 anys de Catalunya amb interessos en oci i lleure, viatges,..


b) Campanya tardor 

Es preveu fer insercions als següents suports:

Ràdio:
· Ràdios: falca de 25” 
· Catalunya Ràdio: Que no surti d’aquí
· Rac 105: programes de màxima audiència 
· Flaixbac: programes de màxima audiència
· Flaix FM: programes de màxima audiència – Flaix matí, el poder del ritme, Calibre 45, Flaix FM urban.
· Els 40 Principals: programes de màxima audiència a Catalunya
Digital:

· La compra programàtica format display IAB, segmentat a tres nivells (IP Catalunya, 14/18-30 anys)
· Les xarxes socials: Tik-Tok, Twitch segmentat a tres nivells (IP Catalunya, 14/18-30 anys i interessos oci, lleure, vitages...) 
· CCMA
· EVA (als continguts afins als joves i adolescents)
· SX3 (target més infantil 12-14 anys)

Cal tenir en compte que en aquest cas del digital la segmentació és a 3 nivells també: joves de 14-30 anys de Catalunya amb interessos en oci i lleure, viatges,..

5. Presentació i valoració de les ofertes
Documentació a presentar

a) Una declaració responsable signada conforme es mantenen les condicions inicials de capacitat, solvència i representació que es van acreditar en el procediment per a l’adjudicació de l’Acord marc o la classificació empresarial opcional.
b) El model de proposició econòmica omplert i signat.
c) L’Excel de la proposició econòmica desglossada omplert i signat d’ambdues campanyes. Es tracta de l’oferta detallada de preus unitaris (preus o costos nets, descomptes, recàrrecs i comissions d’agència). 
Participació en la licitació 
D’acord amb la clàusula quaranta-dosena del plec de clàusules administratives particulars de l’Acord marc, la no participació, sense causa justificada, en més de 5 invitacions als procediments basats és causa de resolució de l’Acord marc. La justificació de la impossibilitat de participar en el procediment basat es realitzarà mitjançant la presentació de l’escrit pertinent davant l’òrgan de contractació. No es podrà al·legar com a causa justificada per no participar qualsevol circumstància que pugui donar lloc a la resolució de l’Acord Marc, en aplicació de les causes  previstes en l’article 211 de la LCSP.
Criteris d’adjudicació
El contracte s’adjudicarà a preus unitaris ja que aquesta concreció de condicions es basa únicament en el servei d’insercions en uns suports determinats prèviament definits, sense necessitat d’uns serveis d’anàlisi prèvia ni de planificació estratègica, i la distribució concreta de mitjans, suports i període de les insercions es farà en funció de les necessitats de comunicació. 
A tal efecte els preus d’adjudicació seran els oferts per a cadascun dels suports i formats per l’empresa que resulti adjudicatària.
Caldrà oferir per a cadascun dels suports i formats requerits una oferta optimitzada que, per les característiques específiques i els paràmetres de negociació propis de cada mitjà o suport, consistirà en un preu o cost net, un descompte o un recàrrec. El percentatge de la comissió d’agència per a cada mitjà també formarà part de l’oferta econòmica i s’haurà d’especificar a banda, de manera que en el model hi haurà una casella específica per detallar el percentatge de la comissió d’agència a aplicar.
En tot cas, les ofertes presentades hauran de respectar les condicions econòmiques adjudicades i l’establert a la clàusula tercera del Plec de prescripcions tècniques de l’Acord marc. Per poder comprovar que es respecten les condicions en qüestió, a l’excel annex també es demana a les empreses que especifiquin els preus o costos, descomptes, recàrrecs i comissions d’agència homologades en l’expedient de l’Acord Marc EC-2022-32. 
La valoració de les propostes es farà mitjançant criteris de valoració automàtica. 
Es valoraran els diversos preus unitaris detallats i també es valorarà la comissió d’agència per a formats convencionals i la comissió d’agència per a formats especials. Amb un màxim de 100 punts es puntuaran les ofertes presentades per les empreses licitadores comparant-les entre elles, amb la finalitat de seleccionar la més avantatjosa econòmicament. 
A l’hora de fer la valoració de les propostes, es compararan els preus unitaris oferts per les empreses licitadores amb el preu unitari més avantatjós econòmicament i a partir d’aquí la puntuació màxima s’atorgarà a aquelles propostes que ofereixin la millor oferta optimitzada per a cadascun dels mitjans (menor preu o cost, major descompte, menor recàrrec o menor comissió d’agència). La resta d’ofertes obtindran menys puntuació, en proporció a l’augment de l’oferta respectiva.
Cadascun dels apartats de l’oferta econòmica es valorarà per separat, aplicant la fórmula que correspongui en cada cas,  i el desglossament de la puntuació per suport i format es detalla a l’annex.
Quan es valorin preus o costos nets resultants la fórmula per calcular la puntuació és:
       	Puntuació = (Puntuació màxima) x (preu o cost net per inserció més baix)
 (Preu o cost net per inserció que es puntua)
Pel que fa referència a la valoració dels costos tecnològics, les propostes que ofereixin un valor de 0 €, donada la impossibilitat d'aplicar la fórmula anterior, rebran la màxima puntuació. La resta d'ofertes obtindran una puntuació de 0.
Quan es valorin descomptes la fórmula per calcular la puntuació és: 
Puntuació =  (Puntuació màxima) x (1- el descompte més alt)
(1 - el descompte que es puntua)

Quan es valori el recàrrec o la comissió d’agència (tant per formats convencionals com per formats especials) la fórmula per calcular la puntuació és:
   Puntuació = (Puntuació màxima) x (1 + el recàrrec o la comissió més baixa)
            (1 + el recàrrec o la comissió que es puntua)

D’acord amb allò que s’estableix a la clàusula trenta-unena del plec de clàusules administratives particulars de l’Acord marc, en el cas que es donés un empat entre les ofertes presentades es requerirà a les empreses licitadores una nova proposta. En cas de persistir l'empat, es donarà com a guanyadora la que hagi arribat abans de forma constatable a través de la data i hora de presentació de la nova proposta.

